O’hoorn se ‘sagte wit reuse’ is SA kampioene | Netwerk24
Die kampioenskap het verlede week op die BKB Afrika- lewendehawe-ekspo en -skou in Parys in die Vrystaat plaasgevind. Altesaam 700 beeste van 200 deelnemers is ingeskryf. Meer as 20 beesrasse het deelgeneem. Die beeste is beoordeel deur dr. Matteo Ridolfi, ’n bekende beesbeoordelaar van Italië.
Elmarie Rabie, eienaar van die Gigante Chianina-stoet in Oudtshoorn, wat die twee kampioene opgelewer het, sê sy is baie trots op die prestasie. Gladiator, haar 12 jaar oue bul, is as die senior kampioenbul en die nasionale groot-reserwe-kampioenbul aangewys. Die koei Gioletta is die junior kampioenkoei (1 tot 2 jaar).
“Gladiator is geteel uit ’n Italiaanse kampioenbul, genaamd Gigante,” sê Rabie. “Gladiator weeg 1 300 kg en is sowat 1,8 hoog.”
Gladiator, ’n chianina-bul van Oudtshoorn, is as die top-kampioen op die eerste Suider-Afrikaanse chianina-kampioenskap gekroon. Foto: Verskaf
Ridolfi het in ’n boodskap aan Rabie laat blyk hy was baie beïndruk deur die kampioene se gehalte, siende dat dit die eerste kampioenskap is waaraan hulle deelgeneem het.
Rabie het in 2011 met dié Italiaanse beesras, ook bekend as sagte wit reuse (Gentle White Giants), begin boer. Sover bekend is haar stoet die enigste in die Wes-Kaap.
“Ons suiwer geregistreerde chianinas in Suid-Afrika ding tans mee met die beste genetika in Italië, die land van herkoms,” sê sy.
“Hulle word nie vir vleis geslag nie omdat die suiwer geregistreerde getalle nog laag in Suid-Afrika is. In 2017 het ons ons eerste suiwer koeie aangeskaf. Weens die huidige droogte wat al vyf jaar in die Oudtshoorn-gebied heers, konsentreer ons tans net op suiwer diere.”
Volgens haar is dit een van die oudste suiwer beesrasse ter wêreld en hulle dateer van honderde jare voor Christus. “Hulle is hoog op die been, stap gemaklik, selfs in bergagtige dele, en kan uiterste weerstoestande goed hanteer. Daar is ook nie probleme met hul temperament nie en die koeie kalf maklik. Dit is ’n fantastiese ras om vir kruisteling te gebruik,” sê sy.
* Die hoogste chianina-os is Bellino van Italië (2,027 m), volgens Rabie. Bellino is ook in die Guinness World Records opgeneem.
Our current tallest steer record holder is Bellino, a chianina ox from Italy who measures 2.027 m (6 ft 7 in) ?? https://t.co/rupAXq3agW ?? pic.twitter.com/GXVJEODoZO
— GuinnessWorldRecords (@GWR) November 28, 2018
Meer oor: Oudtshoorn | Chianina-Beeste | Guinness-Wêreldrekord
Bul se sperm laat rekord spat